
谞讚专讬诐 诇讜 注"讗 - 驻讬专讜砖 砖讟讬讬谞讝诇抓

诪转讬讘 [诪拽砖讛] 专讘 砖讬诪讬 讘专 讗讘讗 诪诪讛 砖砖谞讬谞讜: 讗诐 讛讬讛 讻讛谉 诪讚讬专 讛谞讗讛 讗转 讞讘讬专讜, 诪讻诇 诪拽讜诐 讬讝专讜拽 注诇讬讜 讗转 讚诐 讞讟讗转讜 讜讚诐 讗砖诪讜. 讛专讬 砖讬讻讜诇 诇注砖讜转 讗转 注讘讜讚转 讻诇 讛拽专讘谞讜转 注讘讜专讜, 讜讗祝 讗诇讜 砖爪专讬讻讬诐 讚注转 讛诪转讻驻专!


讜讚讜讞讬诐: 讻讗谉 诪讚讜讘专 专拽 讘讚诐 讞讟讗转讜 砖诇 诪爪讜专注 讜讚诐 讗砖诪讜 砖诇 诪爪讜专注 讜拽专讘谞讜转 讗诇讛 讛诐 砖诇 诪讞讜住专 讻驻专讛, 砖诪讘讬讗诐 讛诪爪讜专注 诇讙诪讜专 讟讛专转讜. 讚讻转讬讘 [砖讻谉 谞讗诪专]: "讝讗转 转讛讬讛 转讜专转 讛诪爪专注" (讜讬拽专讗 讬讚, 讘) 讜讚专砖讜: 讘讬谉 讙讚讜诇 讜讘讬谉 拽讟谉, 诪砖诪注 砖讗祝 注讘讜专 讛拽讟谉 (砖讗讬谉 讘讜 讚注转) 诪讘讬讗讬诐 拽专讘谉 讝讛.


转谞谉 [砖谞讬谞讜 讘诪砖谞讛]: 讛讻讛谞讬诐 砖驻讬讙诇讜 讘诪拽讚砖, 砖讘讝诪谉 讗讞转 诪注讘讜讚讜转 讛拽专讘谉 讞砖讘 讛讻讛谉 诇讗讻讜诇 诪诪谞讜 讗讜 诇讛拽讟讬专讜 讞讜抓 诇讝诪谞讜 讛专讗讜讬 讜讘诪拽专讛 讝讛 谞驻住诇 讛拽专讘谉 讘讻讱, 讗诐 讛讬讜 诪讝讬讚讬谉 鈥� 讞讬讬讘讬谉 诇砖诇诐. 讜谞讚讬讬拽 诪讻讗谉: 讛讗 [讛专讬] 讗诐 讛讬讜 砖讜讙讙讬谉 鈥� 驻讟讜专讬谉, 讗诇讗 砖驻讬讙讜诇谉 诪讻诇 诪拽讜诐 驻讬讙讜诇 讜讛拽专讘谉 谞驻住诇.


讜诇注谞讬讬谞谞讜, 讗讬 讗诪专转 讘砖诇诪讗 [谞谞讬讞 讗诐 讗转讛 讗讜诪专] 砖讛讻讛谞讬诐 砖诇讜讞讬 讚砖诪讬讗 讛讜讜 [砖诪讬诐 讛诐] 讛讬讬谞讜 [讝讜讛讬] 讛住讬讘讛 砖驻讬讙讜诇谉 驻讬讙讜诇, 砖讻谉 诪讛 砖讛诐 注讜砖讬诐 讗讬谞讜 诪讻讜讞 讘注诇 讛拽专讘谉 讗诇讗 诪讻讜讞 注爪诪诐 讻砖诇讜讞讬 砖诪讬诐. 讗诇讗 讗讬 讗诪专转 [讗诐 讗转讛 讗讜诪专] 讻讬 砖诇讜讞讬 讚讬讚谉 讛讜讜 [砖诇讜讞讬诐 砖诇谞讜 讛诐], 讗诪讗讬 [诪讚讜注] 驻讬讙讜诇谉 驻讬讙讜诇? 诇讬诪讗 诇讬讛 [砖讬讗诪专 诇讜] 讘注诇 讛拽专讘谉 诇讻讛谉: 砖诇讬讞讗 砖讜讬转讬讱 诇转拽讜谞讬 [砖诇讬讞 注砖讬转讬 讗讜转讱 诇转拽谉] 讜诇讗 诇注讜讜转讬 [诇拽诇拽诇]!


讗诪专讬 [讗讜诪专讬诐]: 砖讗谞讬 [砖讜谞讛] 讛讚讘专 讙讘讬 [讗爪诇] 驻讬讙讜诇, 讻讬讜谉 砖讗诪专 拽专讗 [讛讻转讜讘] 讜讞讝专 讜讛讚讙讬砖 "诇讗 讬讞砖讘 诇讜" (讜讬拽专讗 讝, 讬讞) 诇专讘讜转 驻讬讙讜诇 诪讻诇 诪拽讜诐, 讗祝 砖诪驻讙诇 砖诇讗 讘专砖讜转 讛讘注诇讬诐, 诪讻诇 诪拽讜诐 讛拽专讘谉 谞驻住诇. 讜讗讬谉 诪讻讗谉 讗讬驻讜讗 专讗讬讛 诇砖讗诇转 砖诇讬讞讜转诐 砖诇 讛讻讛谞讬诐.


讗 讙讜驻讗 [诇讙讜驻讛] 砖诇 讛诇讻讛 讝讜 砖讛讝讻专谞讜 讘讚讬讜谉 讛拽讜讚诐 讗诪专 专' 讬讜讞谞谉: 讛讻诇 爪专讬讻讬谉 讚注转 讞讜抓 诪诪讞讜住专 讻驻专讛 砖讗驻砖专 诇讛讘讬讗 拽专讘谉 讻驻专讛 诇讟讛专讜 讗驻讬诇讜 砖诇讗 讘讬讚讬注转讜, 讜专讗讬讛 诇讚讘专 鈥� 砖讛专讬 讗讚诐 诪讘讬讗 拽专讘谉 砖诇 诪讞讜住专 讻讬驻讜专讬诐 诇讙诪专 讟讛专讛 注诇 (注讘讜专) 讘谞讬讜 讜注诇 讘谞讜转讬讜 讛拽讟谞讬诐. 讜砖讜讗诇讬诐: 讗诇讗 诪注转讛 讬讘讬讗 讗讚诐 讙诐 讞讟讗转 讞诇讘 (讻诇讜诪专, 讞讟讗转 讛讘讗讛 诇讻驻专转 注讘讬专讛 砖讬砖 讘讛 讞讬讜讘 讻专转, 讻讙讜谉 讗讻讬诇转 讞诇讘) 注诇 讞讘讬专讜 砖诇讗 诪讚注转讜 注诇 住诪讱 讗讜转讜 砖讬拽讜诇, 砖讻谉 讗讚诐 诪讘讬讗 拽专讘谉 注诇 讗砖转讜 砖讜讟讛 讻讚讘专讬 专' 讬讛讜讚讛. 讗诇诪讛 [诪讚讜注] 讗诪专 专' 讗诇注讝专: 讛驻专讬砖 讞讟讗转 讞诇讘 注诇 讞讘讬专讜 鈥� 诇讗 注砖讛 讻诇讜诐!


讗转 讛拽讜砖讬讛 讛讝讜 讚讜讞讬诐 注诇 讬讚讬 讘讬专讜专 讛讚讘专讬诐: 讗砖转讜 砖讜讟讛 讛讬讻讬 讚诪讬 [讻讬爪讚 讘讚讬讜拽 讛讬讛 讛讚讘专]? 讗讬 [讗诐] 诪讚讜讘专 讘讗讜驻谉 砖讗讻诇讛 讗转 讛讞诇讘 讻砖讛讬讗 砖讜讟讛 鈥� 讛诇讗 诇讗讜 [诇讗] 讘转 拽专讘谉 讛讬讗, 砖讗讬谉 注诇讬讛 讞讬讜讘 拽专讘谉 讻诇诇, 诇驻讬 砖诪讬 砖讗讬谉 讘讜 讚注转 讗讬谞讜 讞讬讬讘 讘注讜谞砖讬诐 讜讘讻驻专讛.


讜讗讬 [讜讗诐] 诪讚讜讘专 讘讗讜驻谉 砖讗讻诇讛 讻砖讛讬讗 驻拽讞转, 讜谞砖转讟讬转 诇讗讞专 诪讻谉 鈥� 讛讗 [讛专讬] 讗诪专 专' 讬专诪讬讛 讗诪专 专' 讗讘讛讜 讗诪专 专' 讬讜讞谞谉: 讗讻诇 讞诇讘 讜讛驻专讬砖 拽专讘谉, 讜谞砖转讟讛, 讙诐 讻讗砖专 讞讝专 讜谞砖转驻讛 鈥� 驻住讜诇 讛拽专讘谉, 讛讜讗讬诇 讜谞讚讞讛 讘砖注讛 砖讛讬讛 砖讜讟讛 鈥� 讬讚讞讛 诇注讜诇诐. 诪讻讗谉 砖讞讟讗转 讝讜 砖诪讘讬讗 讗讚诐 注诇 讗砖转讜 砖讜讟讛 讗讬谞讛 讞讟讗转 讞诇讘 诇讻驻专转 注讜讜谞讜转, 讗诇讗 专拽 砖诇 讙诪专 讟讛专讛, 讻讙讜谉 砖诇 讬讜诇讚转, 砖讘讛 讗讬谉 爪专讬讱 讚注转. 讜讗诐 讻谉 注讜诇讛 讻讬 讛砖讗诇讛 诇讙讘讬 讛拽专讘转 讞讟讗转 讞诇讘 注讘讜专 讞讘讬专讜 诇讗 讛讬转讛 诪讘讜住住转 诪注讬拽专讛.


讜砖讜讗诇讬诐 注讜讚: 讗诇讗 诪注转讛 诇驻讬 讗讜转讛 讚专讱 讛讜讻讞讛 讬讘讬讗 讗讚诐 拽专讘谉 驻住讞 注诇 (注讘讜专) 讞讘讬专讜 砖诇讗 诪讚注转讜 砖讻谉 讗讚诐 诪讘讬讗 拽专讘谉 驻住讞 注诇 讘谞讬讜 讜注诇 讘谞讜转讬讜 讛拽讟谞讬诐 砖讗讬谉 讘讛诐 讚注转. 讗诇诪讛 [诪讚讜注] 讗诪专 专' 讗诇注讝专 砖讗诐 讛驻专讬砖 驻住讞 注诇 讞讘讬专讜 诇讗 注砖讛 讻诇讜诐!


讗诪专 专' 讝讬专讗: "砖讛 诇讘讬转 讗讘转 砖讛 诇讘讬转" (砖诪讜转 讬讘, 讙), 讻诇讜诪专, 讛谞讜讛讙 砖讻诇 讗谞砖讬 讘讬转讜 砖诇 讗讚诐 讜讗祝 讘谞讬讜 讜讘谞讜转讬讜 讛拽讟谞讬诐 谞诪谞讬诐 诪专讗砖 注诇 拽专讘谉 讛驻住讞 诇讗讜 讚讗讜专讬讬转讗 [讗讬谞讜 诪谉 讛转讜专讛].


讜诪诪讗讬 [讜诪诪讛], 诪讛讬讻谉 讗谞讞谞讜 诇诪讚讬诐 讚讘专 讝讛 鈥� 诪讚转谞谉 [诪诪讛 砖砖谞讬谞讜 讘诪砖谞讛]: 讛讗讜诪专 诇讘谞讬讜 讛拽讟谞讬诐: "讛专讬谞讬 砖讜讞讟 讗转 讛驻住讞 注诇 诪讬 砖讬注诇讛 诪讻诐 专讗砖讜谉 诇讬专讜砖诇讬诐", 砖讛讜讗 讝讛 砖讬讝讻讛 诇讗讻讜诇 诪谉 讛拽专讘谉 砖讗谞讬 砖讜讞讟, 讻讬讜谉 砖讛讻谞讬住 专讗砖讜谉 专讗砖讜 讜专讜讘讜 诇讬专讜砖诇讬诐 鈥� 讝讻讛 讘讞诇拽讜, 讜诪讝讻讛 讗转 讗讞讬讜 注诪讜. 讜讗讬 讗诪专转 [讜讗诐 讗讜诪专 讗转讛] 讻讬 讞讜讘转 "砖讛 诇讘讬转" 讛讜讗 讚讗讜专讬讬转讗 [诪谉 讛转讜专讛], 砖讞讜讘讛 讛讬讗 注诇 讛拽讟谞讬诐 诇讛砖转转祝 讘讜, 注诇 讘讬砖专讗 拽讗讬 讜诪讝讻讬 诇讛讜 [注诇 讛讘砖专 讛讜讗 注讜诪讚 讜诪讝讻讛 诇讛诐]?! 砖讗诪谞诐 讛讘谉 砖诪讙讬注 专讗砖讜谉 鈥� 讝讻讛 讘讞诇拽讜 诇驻讬 讛转谞讗讬, 讗讘诇 诇讗讞专 砖讛拽专讘谉 讻讘专 谞砖讞讟 鈥� 讻讬爪讚 讬讻讜诇 讛讜讗 诇讗讞专 诪讻谉 诇讝讻讜转 讙诐 诇讗讞专讬诐? 讗诇讗 讜讚讗讬 讗讬谉 讛拽讟谞讬诐 爪专讬讻讬诐 诇讛讬诪谞讜转 诪专讗砖 注诇 讛驻住讞 诪谉 讛转讜专讛 讻诇诇.


讜诪注讬专讬诐: 讗诇讗 讗诐 讻讱 讛讜讗 诇诪讛 诇讛讜 [诇讛诐] 砖讗诪专 诇讛讜谉 讗讘讜讛讜谉 [诇讛诐 讗讘讬讛诐] 砖讛专讗砖讜谉 讬讝讻讛 讘驻住讞, 讻讗砖专 诇讗诪讬转讜 砖诇 讚讘专 讗讬谉 讝讜 讝讻讬讛 讗诪讬转讬转 讘拽专讘谉? 讬砖 诇讛住讘讬专 砖讗诪专 讝讗转 讻讚讬 诇讝专讝谉 讘诪爪讜转. 转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱]: 诪注砖讛 讛讬讛 砖讗诪专 讛讗讘 诇讘谞讬讜 讜诇讘谞讜转讬讜 砖讬转讞专讜 讘讬谞讬讛诐 诪讬 诪讛诐 讬讙讬注 专讗砖讜谉 诇讛拽专讘转 讛驻住讞 讜拽讚诪讜 讘谞讜转 诇讘谞讬诐, 讜谞诪爪讗讜 讘谞讜转 讝专讬讝讜转 讜讘谞讬诐 砖驻诇讬诐 (注爪诇讬诐). 讜讻讬讜谉 砖诇讗 讗诪专 "讘谞讜转 讝讻讜" 诪砖诪注 砖讛讬讛 讝讛 注谞讬谉 砖诇 讝讬专讜讝, 讗讘诇 诇讗 讚讬谉 砖诇 讝讻讬讛 讘拽专讘谉.


讘 砖谞讬谞讜 讘诪砖谞讛 讻讬 讛诪讚讬专 讗转 讞讘讬专讜 转讜专诐 讗转 转专讜诪讜转讬讜 讻讜'.

